b'\n_START_ARTICLE_\nVarnost strojev\n_START_SECTION_\nStik z elektri\xc4\x8dno napetostjo, visokimi in nizkimi temperaturami, ognjem in ostalimi energijami\n_START_PARAGRAPH_\nS takimi energijami se lahko sre\xc4\x8damo pri kontrolnih plo\xc5\xa1\xc4\x8dah, elektri\xc4\x8dnih napeljavah, elektri\xc4\x8dnih vodih, pe\xc4\x8dicah, in ostalih grelnih elementih, okrog kemi\xc4\x8dnih posod, cevi, ventilov, \xc4\x8drpalk in kompresorjev tako med popravili kot tudi med rednim obratovanjem. Brez ustreznih varoval na strojih, brez upo\xc5\xa1tevanja varnostnih navodil ali prave osebne varovalne opreme se lahko resno po\xc5\xa1kodujemo ob izpostavljenosti elektri\xc4\x8dni energiji, visoki ali nizki temperaturi ter po\xc5\xbearu. Govorimo predvsem o opeklinah in ozeblinah, ki pa lahko resno in trajno po\xc5\xa1kodujejo izpostavljene dele telesa. Ob udaru elektri\xc4\x8dnega toka skozi telo nam pa grozijo tudi opekline notranjih organov in zastoj srca.\n_START_SECTION_\nStik s plini in teko\xc4\x8dinami pod tlakom\n_START_PARAGRAPH_\nV stik s plini in teko\xc4\x8dinami pod tlakom lahko pridemo pri brizgalnih \xc5\xa1obah, avtoklavih, tla\xc4\x8dnih posodah, ceveh, ventilih, \xc4\x8drpalkah in kompresorjih med \xc4\x8di\xc5\xa1\xc4\x8denjem, vzdr\xc5\xbeevanjem ali popravilih. Po\xc5\xa1kodbe, ki lahko nastanejo pri nesre\xc4\x8di so lahko po\xc5\xa1kodba ko\xc5\xbee (strganina ureznina), oslepitev, poleg tega pa moramo upo\xc5\xa1tevati morebitne strupe, ki se nahajajo v plinu ali teko\xc4\x8dini, s katero smo pri\xc5\xa1li v stik.\n_START_SECTION_\nStik s \xc5\xa1kodljivimi kemikalijami\n_START_PARAGRAPH_\nKemikalije so na\xc5\xa1le svoje mesto skoraj povsod v industriji: barve, maziva, \xc4\x8distila,lepila, hladilna sredstva, goriva, za\xc5\xa1\xc4\x8ditna sredstva. Ob vdihavanju hlapov lahko pride do zastrupitve, ki lahko pride do izraza tudi kasneje po nekaj letih, ob direktnem stiku s ko\xc5\xbeo pa lahko pride do opeklin.\n_START_SECTION_\nStik s hrupom, sevanjem in vibracijami\n_START_PARAGRAPH_\nBrez primerne za\xc5\xa1\xc4\x8dite se hrup, sevanje in vibracije \xc5\xa1irijo tudi izven delovnega obmo\xc4\x8dja stroja. Pojavljajo se pri skoraj vseh proizvodnih procesih, najbolj izrazito pa predvsem pri vtiskovanju, \xc5\xbeaganju, bru\xc5\xa1enju, poliranju, varjenju, rezanju, ... Hrup povzro\xc4\x8da trajno po\xc5\xa1kodbo sluha, vibracije pa povzro\xc4\x8dajo mehanske okvare na posameznih organih \xc4\x8dlove\xc5\xa1kega telesa. Sevanje lahko povzro\xc4\x8di oslepitev, opekline ali po\xc5\xa1kodbe notranjiih organov.\n_START_SECTION_\nPrisilna dr\xc5\xbea in ponavljajo\xc4\x8di se gibi\n_START_PARAGRAPH_\nPrisilna dr\xc5\xbea in ponavljajo\xc4\x8di se gibi lahko privedejo do po\xc5\xa1kodb mehkega tkiva, bolezen \xc5\xbeilja, \xc5\xbeiv\xc4\x8devja in mi\xc5\xa1i\xc4\x8devja, bole\xc4\x8din v sklepih in predvsem slabega po\xc4\x8dutja.\n_START_SECTION_\nVarovanje stroja\n_START_PARAGRAPH_\nZa za\xc5\xa1\xc4\x8dito pred posegom v nevarno obmo\xc4\x8dje stroja so nanj name\xc5\xa1\xc4\x8dena varovala in varovalne naprave, ki morajo biti \xc4\x8dvrste konstrukcije, trdno pritrjene, ne smejo povzro\xc4\x8dati dodatnih nevarnosti, ne smejo biti tak\xc5\xa1ne, da jih je enostavno obiti ali narediti nedelujo\xc4\x8de, morajo biti name\xc5\xa1\xc4\x8dene na primerni razdalji od nevarnega obmo\xc4\x8dja, morajo minimalno ovirati pregled nad proizvodnim procesom, morajo omogo\xc4\x8dati izvedbo bistvenih del pri namestitvi in zamenjavi orodij in vzdr\xc5\xbeevalnih del, tako, da omejujejo dostop samo na obmo\xc4\x8dje, na katerem je treba opraviti delo, po mo\xc5\xbenosti brez odstranjevanja varovala ali onemogo\xc4\x8danja varovalne naprave. Poleg tega morajo varovala, kadar je to mogo\xc4\x8de, varovati pred izmetom ali odpadanjem materialov ali predmetov in pred emisijami, ki jih povzro\xc4\x8da stroj.\n_START_SECTION_\nNepomi\xc4\x8dna varovala\n_START_PARAGRAPH_\nNepomi\xc4\x8dna varovala morajo biti pritrjena s sistemi, ki jih je mogo\xc4\x8de odpreti ali odstraniti samo z orodjem. Kadar so varovala odstranjena, morajo sistemi za njihovo pritrjevanje ostati pritrjeni na varovala ali na stroj. Kadar je mo\xc5\xbeno, varovala ne smejo ostati name\xc5\xa1\xc4\x8dena brez svojih pritrdil.\n_START_SECTION_\nPomi\xc4\x8dna zaporna varovala\n_START_PARAGRAPH_\nPomi\xc4\x8dna zaporna varovala morajo, \xc4\x8de je to mogo\xc4\x8de, ostati pritrjena na stroju kadar so odprta. Izdelana morajo biti tako, da jih je mogo\xc4\x8de odpreti le z namernim dejanjem. Povezana morajo biti z zaporno napravo, ki prepre\xc4\x8duje zagon nevarnih funkcij stroja, dokler varovala niso zaprta in spro\xc5\xbei ukaz za ustavitev stroja , kadar se varovalo odpre. Kadar lahko upravljavec dose\xc5\xbee nevarno obmo\xc4\x8dje, preden je tveganje zaradi nevarnih funkcij stroja prenehalo, morajo biti pomi\xc4\x8dna varovala poleg zaporne naprave povezana \xc5\xa1e z napravo za zaklepanje varovala, ki zadr\xc5\xbeuje varovalo zaprto in zaklenjeno, dokler to tveganje ne preneha.\n_START_SECTION_\nNastavljiva varovala, ki omejujejo dostop\n_START_PARAGRAPH_\nTaka varovala, ki omejujejo dostop do tistih obmo\xc4\x8dij gibajo\xc4\x8dih se delov, do katerih je nujno potreben dostop zaradi opravljanja dela, morajo biti ro\xc4\x8dno ali samodejno z lahkoto nastavljiva brez uporabe orodja.'